Leser vra: Wat is hierdie reuse vlieënde gogga?
Hierdie kalant is 'n vlettervlie en is al deur Boerneef beskryf!
Ronelle Blom van Pretoria-Oos vra:
Die vlieënde gogga het in Februarie laat skemer/vroegaand in ons huis ingevlieg. Groter as my hand as ek my vingers ook sou oop maak. Het die lyf van 'n perdeby en verskriklike lang antennae. Kan jy moontlik die gogga uitken?
'n Vlettervlieg! Ek het hierdie lieflike volksnaam die eerste keer raakgeloop in Boerneef se bundel "Vlettervlie en Koesnaatjie" (1942). Vermoedelik lê die oorsprong in hul manier van fladder om 'n lig.
Boerneef se Vlettervlie en Koesnaatjie (1942).
Ek het dr. Johan Pretorius genader om meer feite, en hier is sy antwoord:
Dis 'n langhoring-mierleeu (owlfly). Hierdie is 'n volwasse een – hul is tot onlangs in hul eie familie (Ascalaphidae) geplaas, maar sien deesdae is hul 'n subfamilie (Ascalaphinae) van die mierleeus (Myrmeleontidae). Die spesifieke spesie is Tmesibasis lacerata.